Nog ŉ kouefront op padFoto: SA Weerdiens Kapenaars kan Maandag weer koue, winderige en nat toestande verwag wanneer nog ŉ kouefront na verwagting sal tref. Volgens die weerdiens bring die kouefront stormsterk winde van tussen 65 en 100 km/h en sal Tafelbaai, Valsbaai, Hermanus, Kaap Agulhas en omliggende gebiede die ergste deurloop. Onstuimige seetoestande sal na verwagting ook aan die Noord- en Wes-Kaapse kuslyn voorkom voor dit deur die loop van Maandag na die Oos-Kaap sal oorbeweeg. Die stormsterk winde sal na verwagting ook oor dele van die Noord- en Oos-Kaap voorkom, asook langs die kus tussen Kaap Columbine en George voor dit teen die aand na Port Alfred se kant sal beweeg. Rowwe seetoestande met golwe van tussen ses en nege meter word verwag tussen Lambertsbaai en Port Alfred met golwe van tussen nege en dertien meter tussen Slangkop en Port Alfred. Die kus tussen Kaap Columbine en Plettenbergbaai kan ook stormtoestande verwag wat tot skade aan infrastruktuur en erosie kan lei. Daar kan ook ontwrigting by hawens en strandfronte verwag word. Verdere reënval kan waarskynlik tot oorstromings van paaie en informele nedersettings lei in veral die Kaapse Wynland, Kaapse Metropool en die westelike Overberg. Die yskoue weerstoestande sal teen Dinsdag en Woensdag oor die res van die land beweeg. Daar word verwag dat minimumtemperature beduidend sal daal, met wydverspreide ryp wat vir Woensdagoggend oor die sentrale binneland, die noordelike gebiede van die Oos-Kaap, oostelike gebiede van die Noord-Kaap, uiterste suidelike gebiede van Noordwes en Gauteng, asook die Vrystaat verwag word.